กิกส์ แถลงอำลาผีแดง-ยินดี น้ามู เป็นกุนซือใหม่ 
สำนักข่าวต่างประเทศ รายงานวันที่ 2 ก.ค. ว่า ไรอัน กิกส์ แถลงอำลาทีม ปิศาจแดง แมนเชสเตอร์ ยูไนเต็ด อย่างเป็นทางการเรียบร้อยแล้ว หลังอยู่ในถิ่นโอลด์ แทรฟเฟิร์ดมายาวนานถึง 29 ปี พร้อมแสดงความยินดีกับ โชเซ มูรินโญ ที่ได้เป็นผู้จัดการทีมคนใหม่ของปิศาจแดง,กิกส์ วัย 42 ปี ประสบความสำเร็จมากมายกับการค้าแข้งกับทีมแมนเชสเตอร์ ยูไนเต็ด ได้แชมป์พรีเมียร์ลีก 13 สมัย, เอฟเอ คัพ 4 สมัย, ลีกคัพ 4 สมัย, คอมมูนิตี้ ชีลด์ 9 สมัย, ยูฟ่า แชมเปียนส์ ลีก 2 สมัย และ ยูฟ่า ซุเปอร์คัพ, อินเตอร์คอนติเนนตัล คัพ, ฟีฟ่า คลับ เวิลด์ คัพ อีกอย่างละ 1  สมัย และยังมีโอกาสได้เป็นผู้ช่วยผู้จัดการทีมอีกด้วย แต่ในวันนี้เขาตัดสินใจที่จะโบกมืออำลาสโมสรที่เขาผูกพันมานาน เพื่อไล่ตามความฝันในการเป็นผู้จัดการทีม ซึ่งล่าสุด กิกส์ ก็ออกแถลงการณ์อำลาทีมแมนเชสเตอร์ ยูไนเต็ด ผ่านเว็บไซต์ของสโมสรเป็นที่เรียบร้อย,หลังจาก 29 ฤดูกาลกับทีมแมนเชสเตอร์ ยูไนเต็ด ในฐานะนักเตะและผู้ช่วยผู้จัดการทีม ผมรู้ว่าชัยชนะอยู่ในดีเอ็นเอของสโมสรแห่งนี้ ให้โอกาสกับเยาวชน การเล่นเกมรุก และการเล่นฟุตบอลอันน่าตื่นตาตื่นใจ ซึ่งการที่ทีมมีความคาดหวังชัยชนะที่สูงมากมันก็ถูกต้องแล้ว แมนเชสเตอร์ ยูไนเต็ด ไม่สมควรได้รับอะไรที่น้อยกว่านั้น นี่คือเหตุผลที่ทำให้มันคือการตัดสินใจที่สำคัญที่สุดสำหรับผมที่จะก้าวออกไปจากสโมสรที่ผมอยู่มาตั้งแต่ 14 ปี มันไม่ได้เป็นการตัดสินใจที่ง่ายเลย ผมจะใช้เวลาออกไปหาความทรงจำพิเศษอีกมากมาย รวมถึงหาประสบการณ์เพิ่มเติม และผมหวังว่าผมจะทำได้ดีในอนาคต ผมไม่มีแผนที่จะก้าวสู่การเป็นผู้จัดการทีม แต่มันก็เป็นสิ่งที่ผมต้องการจะเป็น ผมโชคดีมากที่ร่วมงานกับ 2 กุนซือที่ยอดเยี่ยม คนแรกเลยคือ เซอร์ อเล็กซ์ เฟอร์กูสัน ผมได้ใช้เวลาส่วนใหญ่ในชีวิตในการทำงานและเรียนรู้จากคนที่ผมเชื่อว่ายังคงเป็นผู้จัดการทีมที่ยิ่งใหญ่ที่สุดในโลกเท่าที่วงการฟุตบอลเคยมีมา และเมื่อเร็วๆ นี้ผมก็ได้ร่วมงานกับ หลุยส์ ฟาน กัล ที่ประสบความสำเร็จมามากมาย ซึ่งความรู้ที่ผมได้รวบรวมจากพวกเขามันล้ำค่ามาก ผมขอขอบคุณ แบ็กรูม สตาฟฟ์ และผู้สนับสนุนทีมแมนเชสเตอร์ ยูไนเต็ด ที่ผมเคยร่วมงานด้วยในหลายปีที่ผ่านมา ผลการแข่งขันในสนามคือสิ่งที่สะท้อนของการทำงานอย่างหนัก ผมไม่สามารถประสบความสำเร็จแบบนี้ได้ ถ้าไม่มีการทุ่มเทเสียสละ และความมุ่งมั่นของคนเหล่านี้ มีการสร้างสภาพแวดล้อมที่ดีสำหรับทีมที่จะประสบความสำเร็จ,ผมขอแสดงความยินดีกับ โชเซ มูรินโญ ที่ได้รับการแต่งตั้งเป็นผู้จัดการทีมของหนึ่งในสโมสรที่ยิ่งใหญ่ที่สุดในโลก มีเพียงไม่กี่คนที่ได้รับการพิสูจน์ว่าเป็นผู้ชนะในระดับสูง และ โชเซ คือหนึ่งในนั้น ผมรู้ว่าแฟนๆ จะต้อนรับเขาแน่นอน และท้ายที่สุดผมอยากขอบคุณแฟนๆ ผมไม่สามารถเริ่มต้นที่จะบอกกับพวกคุณว่าผมจะคิดถึงการออกจากโอลด์ แทรฟเฟิร์ด ต่อหน้าพวกคุณ มันเป็นเรื่องยากมากที่จะบอกลาหลังอยู่ที่นี่มา 29 ปี ผมรักทุกนาทีทั้งในฐานะนักเตะและผู้ช่วยผู้จัดการทีม และการสนับสนุนที่ได้จากพวกคุณที่ทำให้ผมเห็นเสมอ มันคือปรากฏการณ์ ขอบคุณจริงๆ กิกส์ กล่าว
ไรอัน กิกส์ แถลงอำลาทีมแมนเชสเตอร์ ยูไนเต็ด อย่างเป็นทางการเรียบร้อยแล้ว พร้อมแสดงความยินดีกับ โชเซ มูรินโญ ที่ได้เป็นกุนซือคนใหม่ของปิศาจแดง 
พรีเมียร์ลีก,แมนเชสเตอร์ ยูไนเต็ด,ไรอัน กิกส์,ข่าวกีฬา,ข่าว,ไทยรัฐออนไลน์